Fejezet címlap szövegek

Menedzsment

Szép is lenne, de a nagyüzemben nem állíthatunk minden állatunk mellé egy gondozót. Úgy kell elérnünk a megfelelő törődést, hogy embereinket megfelelő képzésben részesítjük, nem csak a szűk szakmáról, de az állatokkal bánásról is. Manapság az olyan gondozó, aki nem vakarja meg az útjába kerülő sertés fültövét, netalán bántalmazza, nem való a sertéstelepre. Kevés ember, sok állat, ez a kihívás.

Áeü

Állataink fölött nem az állami egészségügyi gondviselés őrködik. Mi, tartók vagyunk felelősek értük. Nekik is jár az egészség, ráadásul annak megóvása alapvető gazdasági érdekünk. A mai modern sertéstartó számára kulcskérdés az állatok egészségének fenntartása, az esetleges betegségek mielőbbi felismerése, kezelése. Ezért is fontos, hogy a telepi szakemberek fedezzék fel először a problémákat, és riasszák a megfelelő szakembereket. Ha ők nem elég éberek, győzhet a betegség.

Szaporodás

Szűken értelmezve a hímivarsejt bejuttatása a petesejtbe, minél hatékonyabban. Tágabban azonban számos tényezőt kell ismernünk a siker érdekében. A háttérinformációk nélkül az inszeminátor is csak „béna kacsa”. Emellett a telepvezetésnek is tisztában kell lennie a szaporodással kapcsolatos ismeretekkel, hogy sikert érhessenek el. Ez a terület sem játék, tétje a telep jövedelmezősége.

Viselkedés

Az emberi arcokról sem olyan könnyű olvasni. A sertés is sok rejtélyt tartogat, viszont ezek megfejtése számos problémát előzhet meg. Ha nem ismerjük a ránk bízott állatok természetes viselkedését, aligha érhetünk el sikert a tartásuk során. Lehet furcsa, de a digitalizáció mellett az ember-ember, ember-állat kapcsolat ugyanolyan fontos marad.

Tenyésztés

Minden országnak megvan a saját múltja a sertések tartásában. Nincs ez másképp nálunk sem, igen gazdag múlttal rendelkezünk. De a lényeg a versenyképesség, mégpedig a jelenben. A mai körülmények között, nem feladva a múltat, szakembereink tapasztalait, mégis a világ vezető hibridjeivel kell dolgoznunk, versenyképességünk fenntartására.

Technológia

Habár szeretnénk úgy hinni, nem a gyerekkorunkból ismert színes építőkockák világa. Évtizedek alatt annyit fejlődött ez a terület, hogy szinte befogni sem tudjuk a sok tudást. Nem marad más, mint ezen a területen is folyamatosan követni az új trendeket, jól dönteni, és a számunkra legszimpatikusabb megoldást választani. Ez a döntés jópár évre szól, nagy beruházásokat követel.

Takarmányozás

Mindig ugyanaz van a fülünkben: a takarmányozás képezi a sertéstelep legnagyobb kiadását. Súlyát is így kell megítélnünk, de nem szabad túlértékelnünk. Habár könnyű lenne, és sokan elkövetik a hibát, de ne fogjunk mindent a takarmányra. Inkább képezzük magunkat, ismerjük meg a részleteket, hogy magunk is felismerhessük a takarmányozásból eredő problémákat.

Ökonómia

Sokan talán ódzkodnak tőle, de a mai modern állattartónak ugyanúgy figyelnie kell a gazdaságtanra, mint a brókernek, bankárnak. Ha ezt nem teszi, akkor könnyen megvezetik, ha odafigyel, gazdasága számára nagy előnyöket szerez. Mi is harminc éve igyekszünk felhívni erre a figyelmet, ez a fejezet azért rövid, mert az ökonómiát napi szinten kell követni.